《洪阳洞》
宋代·宋之瑞

天台自是神仙窟，常恨平生游未足。朅来访古得洪阳，不惮攀跻冒炎酷。

当年事往虽渺茫，至今峭壁摩空苍。豁从洞口见穿穴，始信灵迹由天藏。

细泉滴乳散璎珞，乱石排衙互拿攫。上施床几看烧丹，旁布塍畦閒种药。

虚舟聊具仍驭风，灵源暗与江流通。欲携束缊恣幽讨，却疑深处藏蛟龙。

惜哉此境真奇绝，地偏往往成湮没。仅存野庙傍山阿，傥非好事谁留辙。

吾衰重到定无期，肯辞茧足陵丹梯。共言荆榛无路入，徒羡翠羽穿林飞。

安知咫尺蓬莱隔，邂逅仙人还不识。谩书所历记吾曹，归向天台诧泉石。

作者简介：宋之瑞，字伯嘉，号樵隐（《天台续集别编》卷五），天台（今属浙江）人。孝宗隆兴元年（一一六三）进士。乾道八年（一一七二）为江阴军教授（明嘉靖《江阴县志》卷一二）。淳熙十三年（一一八六），除宗正寺丞。十五年，为秘书丞。十六年，都大提点坑冶铸钱。光宗绍熙二年（一一九一）使金。历枢密院检详文字、大理少卿，出提举福建常平、提点刑狱。宁宗庆元二年（一○九六）为秘书少监，迁中书舍人，兼实录院同修撰。五年，知宁国府，徙知泉州、江陵府。嘉定初，以龙图阁待制致仕。事见《嘉定赤城志》卷三三，《南宋馆阁续录》卷七、九。今录诗三首。